羸駿篇
作者：喬知之
朝代：唐

paragraphs: 噴玉長鳴西北來，自言當代是龍媒。
萬里鐵關行入貢，九重金闕爲君開。
蹀躞朝馳過上苑，䟃𧽼暝走發章臺。
玉勒金鞍荷裝飾，路傍觀者無窮極。
小山桂樹比權奇，上林桃花況顏色。
忽聞天將出龍沙，漢主持將駕鼓車。
去去山川勞日夜，遙遙關塞斷煙霞。
山川關塞十年征，汗血流離赴月營。
肌膚銷遠道，膂力盡長城。
長城日夕苦風霜，中有連年百戰場。
搖珂嚙勒金羈盡，爭鋒足頓鐵菱傷。
垂耳罷輕齎，棄置在寒谿。
大宛蒲海北，滇壑雋崖西。
沙平留緩步，路遠闇頻嘶。
從來力盡君須棄，何必尋途我已迷。
歲歲年年奔遠道，朝朝暮暮催疲老。
扣冰晨飲黃河源，拂雪夜食天山草。
楚水澶谿征戰事，吳塞烏江辛苦地。
持來報主不辭勞，宿昔立功非重利。
丹心素節本無求，長鳴向君君不留。
祗應澶漫歸田里，萬里低昂任生死。
君王倘若不見遺，白骨黃金猶可市。